CELEX: 32016R0958
Language: ro
Date: 2016-03-09 00:00:00
Title: Regulamentul delegat (UE) 2016/958 al Comisiei din 9 martie 2016 de completare a Regulamentului (UE) nr. 596/2014 al Parlamentului European și al Consiliului cu privire la standardele tehnice de reglementare care stabilesc modalitățile tehnice pentru prezentarea în mod obiectiv a recomandărilor de investiții sau a altor informații prin care se recomandă sau se sugerează o strategie de investiții și pentru divulgarea anumitor interese sau pentru a indica existența unor conflicte de interese (Text cu relevanță pentru SEE)

17.6.2016   
            
            
               RO
            
            
               Jurnalul Oficial al Uniunii Europene
            
            
               L 160/15
            
         REGULAMENTUL DELEGAT (UE) 2016/958 AL COMISIEI
   din 9 martie 2016
   de completare a Regulamentului (UE) nr. 596/2014 al Parlamentului European și al Consiliului cu privire la standardele tehnice de reglementare care stabilesc modalitățile tehnice pentru prezentarea în mod obiectiv a recomandărilor de investiții sau a altor informații prin care se recomandă sau se sugerează o strategie de investiții și pentru divulgarea anumitor interese sau pentru a indica existența unor conflicte de interese
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (1), în special articolul 20 alineatul (3) al treilea paragraf,
   întrucât:
   
               (1)
            
            
               Sunt necesare standarde armonizate în ceea ce privește recomandările de investiții sau alte informații prin care se recomandă sau se sugerează o strategie de investiții (denumite în continuare „recomandări”) pentru prezentarea în mod obiectiv, clar și precis a acestor informații și pentru divulgarea intereselor și a conflictelor de interese. Aceste standarde ar trebui respectate de către persoanele care elaborează sau difuzează recomandări. În special, pentru a asigura standarde înalte de imparțialitate, de probitate și de transparență pe piață, recomandările ar trebui prezentate obiectiv și într-un mod care să nu inducă în eroare participanții la piață sau publicul.
            
         
               (2)
            
            
               Toate persoanele care elaborează sau difuzează recomandări ar trebui să dispună de mecanisme care să asigure că informațiile sunt prezentate în mod obiectiv și că interesele sau conflictele de interese sunt divulgate în mod eficace. În plus, ar trebui prevăzute dispoziții suplimentare pentru categoriile de persoane care, prin însăși natura lor și prin activitățile lor, creează în general riscuri mai ridicate la adresa integrității pieței și a protecției investitorilor. Din acest grup fac parte analiștii independenți, firmele de investiții, instituțiile de credit, orice persoană a cărei activitate principală constă în elaborarea sau difuzarea de recomandări și persoanele fizice care lucrează pentru acestea pe baza unui contract de muncă sau a unei alte forme de colaborare, precum și alte persoane care propun decizii de investiții în legătură cu instrumente financiare, care se prezintă ca având experiență sau expertiză financiară sau care sunt percepute ca atare de participanții la piață (denumite în continuare „experți”). O listă neexhaustivă de indicatori care trebuie luați în considerare pentru identificarea unor astfel de experți cuprinde frecvența cu care aceștia elaborează recomandări, numărul de persoane care urmează recomandările pe care le propun, parcursul lor profesional personal, inclusiv dacă au elaborat recomandări în mod profesionist în trecut, precum și dacă recomandările lor anterioare sunt sau au fost transmise de către părți terțe, cum ar fi mass-media.
            
         
               (3)
            
            
               Identitatea persoanelor care elaborează recomandări, autoritatea competentă a acestora, dacă există, precum și datele și orele la care recomandările au fost finalizate și apoi difuzate ar trebui făcute publice, deoarece acestea ar putea constitui informații valoroase pentru investitori în legătură cu deciziile lor de investiții.
            
         
               (4)
            
            
               Divulgarea evaluărilor și a metodologiilor constituie o informație utilă pentru înțelegerea recomandărilor, precum și pentru a estima în ce măsură persoanele care elaborează recomandări sunt consecvente în evaluările și metodologiile pe care le adoptă. Recomandările elaborate de aceeași persoană și legate de societăți din același sector de activitate sau din aceeași țară ar trebui să vizeze prezentarea, în mod sistematic, a unor factori comuni consecvenți. De aceea, analiștii independenți, firmele de investiții, instituțiile de credit, persoanele a căror activitate principală constă în elaborarea sau difuzarea de recomandări și persoanele fizice care lucrează pentru acestea pe baza unui contract de muncă sau a unei alte forme de colaborare, precum și experții ar trebui să explice în cadrul recomandărilor orice schimbare survenită în evaluările și metodologiile utilizate.
            
         
               (5)
            
            
               Interesele persoanelor care elaborează recomandări și conflictele care ar putea fi generate de aceste interese pot influența opinia pe care aceste persoane și-o exprimă în recomandările lor. Pentru a se asigura că obiectivitatea și fiabilitatea informațiilor pot fi evaluate, ar fi oportun să se divulge orice relație și împrejurare care ar putea fi considerate în mod rezonabil susceptibile de a compromite obiectivitatea informațiilor, inclusiv interesele sau conflictele de interese ale persoanei care elaborează recomandarea sau ale unei persoane care aparține aceluiași grup, în legătură cu instrumentul financiar sau cu emitentul la care se referă, în mod direct sau indirect, recomandarea.
            
         
               (6)
            
            
               Informațiile divulgate cu privire la interese sau conflicte de interese ar trebui să fie suficient de detaliate încât să permită destinatarului recomandării să își formeze o opinie informată cu privire la gradul și natura intereselor sau conflictului de interese. Analiștii independenți, firmele de investiții, instituțiile de credit, persoanele a căror activitate principală constă în elaborarea de recomandări și persoanele fizice care lucrează pentru acestea pe baza unui contract de muncă sau a unei alte forme de colaborare, precum și experții ar trebui să divulge, de asemenea, dacă dețin o poziție lungă sau scurtă netă care depășește un prag predefinit în capitalul social emis al emitentului la care se referă recomandarea. În acest context, aceștia ar trebui să calculeze poziția lungă sau scurtă netă în conformitate cu metodologia de calcul a pozițiilor prevăzută în Regulamentul (UE) nr. 236/2012 al Parlamentului European și al Consiliului (2).
            
         
               (7)
            
            
               În aplicarea principiului proporționalității, persoanele care elaborează recomandări ar trebui să aibă dreptul să își adapteze modalitățile de prezentare în mod obiectiv și de divulgare a intereselor sau a conflictelor de interese în limitele prevăzute în prezentul regulament, inclusiv atunci când formulează recomandări nescrise în cadrul unor reuniuni, acțiuni de popularizare sau conferințe audio sau video, precum și în cadrul unor interviuri radiofonice, televizate sau transmise prin internet.
            
         
               (8)
            
            
               Recomandările pot fi difuzate sub aceeași formă, modificate sau rezumate de alte persoane decât persoana care le-a elaborat. Modul în care persoanele care difuzează recomandările gestionează aceste recomandări poate avea un impact semnificativ asupra modului în care investitorii evaluează recomandările. În special, cunoașterea identității persoanei care difuzează recomandarea și a măsurii în care recomandarea inițială a fost modificată poate constitui o informație valoroasă pentru investitori atunci când își analizează deciziile de investiții.
            
         
               (9)
            
            
               Extrapolarea de către persoanele care difuzează recomandări numai a anumitor elemente din recomandarea inițială poate duce la o modificare substanțială a conținutului recomandării inițiale. Schimbarea direcției sugerate în recomandarea inițială (de exemplu, prin schimbarea unei recomandări de „cumpărare” într-o recomandare de „păstrare” sau de „vânzare” ori viceversa sau prin schimbarea obiectivului de preț) ar trebui să fie întotdeauna considerată o modificare substanțială.
            
         
               (10)
            
            
               Prelucrarea datelor cu caracter personal în contextul prezentului regulament ar trebui efectuată în conformitate cu actele cu putere de lege și actele administrative naționale care transpun Directiva 95/46/CE a Parlamentului European și a Consiliului (3).
            
         
               (11)
            
            
               Prezentul regulament se bazează pe proiectele de standarde tehnice de reglementare transmise Comisiei de Autoritatea Europeană pentru Valori Mobiliare și Piețe (ESMA).
            
         
               (12)
            
            
               Autoritatea Europeană pentru Valori Mobiliare și Piețe a efectuat consultări publice deschise cu privire la proiectele de standarde tehnice de reglementare pe care se bazează prezentul regulament, a analizat costurile și beneficiile potențiale aferente și a solicitat avizul Grupului părților interesate din domeniul valorilor mobiliare și piețelor, instituit în conformitate cu articolul 37 din Regulamentul (UE) nr. 1095/2010 al Parlamentului European și al Consiliului (4).
            
         
               (13)
            
            
               Pentru a asigura buna funcționare a piețelor financiare, este necesar ca prezentul regulament să intre în vigoare în regim de urgență și ca dispozițiile prezentului regulament să se aplice de la aceeași dată ca și cele prevăzute în Regulamentul (UE) nr. 596/2014,
            
         ADOPTĂ PREZENTUL REGULAMENT:
   CAPITOLUL I
   
      DISPOZIȚII GENERALE
   
   Articolul 1
   Definiții
   În sensul prezentului regulament, se aplică următoarele definiții:
   
               (a)
            
            
               „expert” înseamnă o persoană menționată la articolul 3 alineatul (1) punctul 34 subpunctul (ii) din Regulamentul (UE) nr. 596/2014, care propune în mod repetat decizii de investiții în legătură cu instrumente financiare și care:
               
                           (i)
                        
                        
                           se prezintă ca având expertiză sau experiență financiară; sau
                        
                     
                           (ii)
                        
                        
                           își prezintă recomandarea în așa fel încât alte persoane ar putea în mod rezonabil să creadă că are expertiză sau experiență financiară;
                        
                     
         
               (b)
            
            
               „grup” înseamnă un grup astfel cum este definit la articolul 2 alineatul (11) din Directiva 2013/34/UE a Parlamentului European și a Consiliului (5).
            
         CAPITOLUL II
   
      ELABORAREA RECOMANDĂRILOR
   
   Articolul 2
   Identitatea persoanelor care elaborează recomandări
   (1)   Persoanele care elaborează recomandări de investiții sau alte informații prin care se recomandă sau se sugerează o strategie de investiții („recomandări”) comunică în mod clar și vizibil în toate recomandările pe care le elaborează identitatea lor și următoarele informații despre identitatea oricărei (oricăror) alte persoane responsabile pentru elaborarea recomandării:
   
               (a)
            
            
               numele și funcția tuturor persoanelor fizice care participă la elaborarea recomandării;
            
         
               (b)
            
            
               în cazul în care o persoană fizică sau juridică ce participă la elaborarea recomandării acționează pe baza unui contract, inclusiv a unui contract de muncă, sau pe baza unei alte forme de colaborare pentru o persoană juridică, numele persoanei juridice respective.
            
         (2)   În cazul în care persoana care elaborează recomandări este o firmă de investiții, o instituție de credit sau o persoană fizică ce lucrează pentru o firmă de investiții sau pentru o instituție de credit pe baza unui contract de muncă sau a unei alte forme de colaborare, persoana respectivă precizează în recomandare, pe lângă informațiile prevăzute la alineatul (1), identitatea autorității competente relevante.
   (3)   În cazul în care persoana care elaborează recomandări nu este o persoană menționată la alineatul (2), dar este supusă unor standarde de autoreglementare sau unor coduri de conduită în ceea ce privește elaborarea de recomandări, persoana respectivă include în recomandare, pe lângă informațiile prevăzute la alineatul (1), o trimitere la standardele sau la codurile respective.
   Articolul 3
   Obligații generale referitoare la prezentarea în mod obiectiv a recomandărilor
   (1)   Persoanele care elaborează recomandări se asigură că recomandările lor respectă următoarele cerințe:
   
               (a)
            
            
               faptele sunt clar separate de interpretări, estimări, opinii și alte tipuri de informații subiective;
            
         
               (b)
            
            
               toate sursele importante de informații sunt indicate în mod clar și vizibil;
            
         
               (c)
            
            
               toate sursele de informații sunt fiabile sau, în cazul în care există îndoieli cu privire la fiabilitatea unei surse, acest lucru este clar semnalat;
            
         
               (d)
            
            
               toate proiecțiile, previziunile și obiectivele de preț sunt indicate ca atare în mod clar și vizibil și sunt menționate principalele ipoteze reținute pentru stabilirea și utilizarea lor;
            
         
               (e)
            
            
               data și ora la care s-a finalizat elaborarea recomandării sunt indicate în mod clar și vizibil.
            
         (2)   Atunci când divulgarea informațiilor solicitate la alineatul (1) literele (b) sau (e) este disproporționată în raport cu lungimea sau forma recomandării, inclusiv în cazul recomandărilor nescrise formulate în cadrul unor reuniuni, acțiuni de popularizare, conferințe audio sau video, precum și interviuri radiofonice, televizate sau transmise prin internet, persoana care elaborează recomandările precizează în recomandare locul unde persoanele cărora le este adresată recomandarea pot consulta în mod direct, ușor și gratuit informațiile solicitate.
   (3)   Persoanele care elaborează recomandări prezintă autorității competente, la cererea acesteia, justificări privind orice recomandare elaborată.
   Articolul 4
   Obligații suplimentare referitoare la prezentarea în mod obiectiv a recomandărilor aplicabile persoanelor menționate la articolul 3 alineatul (1) punctul 34 subpunctul (i) din Regulamentul (UE) nr. 596/2014 și experților
   (1)   Pe lângă informațiile prevăzute la articolul 3, persoanele menționate la articolul 3 alineatul (1) punctul 34 subpunctul (i) din Regulamentul (UE) nr. 596/2014 și experții includ în recomandare următoarele informații, indicate în mod clar și vizibil:
   
               (a)
            
            
               în cazul în care recomandarea a fost comunicată emitentului la care se referă, în mod direct sau indirect, și a fost modificată ulterior, o declarație în acest sens;
            
         
               (b)
            
            
               un rezumat al bazei de evaluare sau al metodologiei și ipotezele subiacente utilizate pentru evaluarea unui instrument financiar sau a unui emitent ori pentru fixarea obiectivului de preț al unui instrument financiar, precum și o indicație și o scurtă prezentare a oricărei modificări survenite în ceea ce privește evaluare, metodologia și ipotezele subiacente;
            
         
               (c)
            
            
               o indicație a locului unde pot fi consultate direct și ușor informații detaliate privind evaluarea sau metodologia și ipotezele subiacente, în cazul în care persoana care elaborează recomandări nu a folosit modele care fac obiectul unui drept de proprietate;
            
         
               (d)
            
            
               o indicație a locului unde pot fi consultate direct și ușor informații importante privind modelele care fac obiectul unui drept de proprietate, în cazul în care persoana care elaborează recomandări a folosit astfel de modele;
            
         
               (e)
            
            
               o explicație adecvată a semnificației oricărei recomandări emise, cum ar fi recomandările de „cumpărare”, „vânzare” sau „păstrare”, și a intervalului de timp al investiției la care se referă recomandarea, precum și o indicație adecvată a oricărei alerte de risc, care include o analiză de senzitivitate a ipotezelor reținute;
            
         
               (f)
            
            
               o referință la frecvența planificată de actualizare a recomandării;
            
         
               (g)
            
            
               o indicație a datei și a orei relevante pentru orice preț al instrumentelor financiare menționat în recomandare;
            
         
               (h)
            
            
               în cazul în care recomandarea diferă de orice recomandări anterioare referitoare la același instrument financiar sau la același emitent care au fost difuzate în cursul ultimelor 12 luni, se precizează modificarea (modificările) respectivă(e) și data recomandării anterioare; și
            
         
               (i)
            
            
               o listă cu toate recomandările lor referitoare la orice instrument financiar sau la orice emitent care au fost difuzate în ultimele 12 luni, conținând pentru fiecare recomandare: data difuzării, identitatea persoanei (persoanelor) fizice menționate la articolul 2 alineatul (1) litera (a), obiectivul de preț și prețul de piață relevant la momentul difuzării, direcția recomandării și perioada de timp în care obiectivul de preț sau recomandarea este valabilă.
            
         (2)   Atunci când divulgarea informațiilor solicitate la alineatul (1) literele (b), (e) sau (i) este disproporționată în raport cu lungimea sau forma recomandării, inclusiv în cazul recomandărilor nescrise formulate în cadrul unor reuniuni, acțiuni de popularizare, conferințe audio sau video, precum și interviuri radiofonice, televizate sau transmise prin internet, persoana care elaborează recomandările precizează în recomandare locul unde persoanele cărora le este adresată recomandarea pot consulta în mod direct, ușor și gratuit informațiile solicitate.
   Articolul 5
   Obligații generale privind divulgarea intereselor sau a conflictelor de interese
   (1)   Persoanele care elaborează recomandări divulgă în recomandările lor toate relațiile și circumstanțele care ar putea fi considerate în mod rezonabil susceptibile de a compromite obiectivitatea recomandării, inclusiv interesele sau conflictele de interese ale persoanelor care elaborează recomandarea sau ale oricărei persoane fizice sau juridice care lucrează pentru acestea pe baza unui contract, inclusiv a unui contract de muncă, sau pe baza unei alte forme de colaborare, care a participat la elaborarea recomandării, în legătură cu orice instrument financiar sau cu emitentul la care se referă, în mod direct sau indirect, recomandarea.
   (2)   În cazul în care o persoana care elaborează recomandări menționată la alineatul (1) este o persoană juridică, informațiile care trebuie divulgate în conformitate cu alineatul (1) includ, de asemenea, interesele sau conflictele de interese ale oricărei persoane aparținând aceluiași grup care sunt:
   
               (a)
            
            
               cunoscute sau se consideră în mod rezonabil că ar fi cunoscute de către persoanele care participă la elaborarea recomandării; sau
            
         
               (b)
            
            
               cunoscute de către persoane care, deși nu au participat la elaborarea recomandării, au sau se consideră în mod rezonabil că ar avea acces la recomandare înainte de finalizarea acesteia.
            
         (3)   În cazul în care o persoana care elaborează recomandări menționată la alineatul (1) este o persoană fizică, informațiile care trebuie divulgate în conformitate cu alineatul (1) includ, de asemenea, interesele sau conflictele de interese ale oricărei persoane care are o legătură strânsă cu aceasta.
   Articolul 6
   Obligații suplimentare referitoare la divulgarea intereselor sau a conflictelor de interese de către persoanele menționate la articolul 3 alineatul (1) punctul 34 subpunctul (i) din Regulamentul (UE) nr. 596/2014 și de către experți
   (1)   Pe lângă informațiile solicitate la articolul 5, o persoană menționată la articolul 3 alineatul (1) punctul 34 subpunctul (i) din Regulamentul (UE) nr. 596/2014 și un expert includ în recomandare următoarele informații privind interesele sau conflictele lor de interese în legătură cu emitentul la care se referă, în mod direct sau indirect, recomandarea:
   
               (a)
            
            
               în cazul în care deține o poziție lungă sau scurtă netă care depășește pragul de 0,5 % din capitalul social total emis al emitentului, calculat în conformitate cu articolul 3 din Regulamentul (UE) nr. 236/2012 și cu capitolele III și IV din Regulamentul delegat (UE) nr. 918/2012 al Comisiei (6), o declarație în acest sens în care se precizează dacă poziția netă este lungă sau scurtă;
            
         
               (b)
            
            
               în cazul în care o participație mai mare de 5 % din capitalul său social emis total este deținută de emitent, o declarație în acest sens;
            
         
               (c)
            
            
               în cazul în care persoana care elaborează recomandarea sau orice altă persoană care aparține aceluiași grup ca persoana respectivă:
               
                           (i)
                        
                        
                           este formator de piață sau furnizor de lichidități în ceea ce privește instrumentele financiare ale emitentului, o declarație în acest sens;
                        
                     
                           (ii)
                        
                        
                           a fost, în cursul ultimelor 12 luni, coordonatorul sau coordonatorul asociat al oricărei oferte publice de instrumente financiare a emitentului, o declarație în acest sens;
                        
                     
                           (iii)
                        
                        
                           este parte la un acord cu emitentul privind furnizarea unor servicii ale firmelor de investiții prevăzute în secțiunile A și B din anexa I la Directiva 2014/65/UE a Parlamentului European și a Consiliului (7), o declarație în acest sens, cu condiția ca aceasta să nu presupună divulgarea unor informații comerciale confidențiale și ca acordul să fi fost în vigoare în ultimele 12 luni sau să fi dat naștere, în aceeași perioadă, obligației de a plăti sau de a primi o compensație;
                        
                     
                           (iv)
                        
                        
                           este parte la un acord cu emitentul privind elaborarea recomandării, o declarație în acest sens.
                        
                     
         (2)   În cazul în care persoana menționată la alineatul (1) este o firmă de investiții, o instituție de credit sau o persoană fizică sau juridică ce lucrează pentru o firmă de investiții sau pentru o instituție de credit pe baza unui contract de muncă sau a unei alte forme de colaborare, persoana respectivă include în recomandare, pe lângă informațiile prevăzute la alineatul (1), următoarele informații:
   
               (a)
            
            
               o descriere a organizării interne efective și a măsurilor administrative, precum și a oricărei bariere de acces la informații pe care a instituit-o pentru a preveni și evita conflictele de interese în legătură cu recomandările;
            
         
               (b)
            
            
               în cazul în care remunerația persoanelor fizice sau juridice care lucrează pentru persoana respectivă pe baza unui contract de muncă sau a unei alte forme de colaborare și care au participat la elaborarea recomandării este direct legată de tranzacții cu serviciile firmelor de investiții prevăzute în secțiunile A și B din anexa I la Directiva 2014/65/UE ori de alte tipuri de tranzacții efectuate de persoana respectivă sau de orice persoană juridică aparținând aceluiași grup ori de comisioanele de tranzacționare primite de persoana respectivă sau de orice persoană juridică aparținând aceluiași grup, o declarație în acest sens;
            
         
               (c)
            
            
               informații privind prețul și data de achiziționare a acțiunilor, în cazul în care persoanele fizice care lucrează pentru persoana menționată la primul paragraf pe baza unui contract de muncă sau a unei alte forme de colaborare și care au participat la elaborarea recomandării primesc sau cumpără acțiuni ale emitentului la care se referă, în mod direct sau indirect, recomandarea, înainte de a avea loc oferta publică pentru aceste acțiuni.
            
         (3)   În cazul în care persoana menționată la alineatul (1) este o firmă de investiții, o instituție de credit sau o persoană fizică sau juridică ce lucrează pentru o firmă de investiții sau pentru o instituție de credit pe baza unui contract, inclusiv a unui contract de muncă, sau pe baza unei alte forme de colaborare, persoana respectivă publică, trimestrial, proporția, din toate recomandările, a recomandărilor de „cumpărare”, „păstrare”, „vânzare” sau termeni echivalenți din ultimele 12 luni, precum și proporția emitenților care corespund fiecăreia dintre aceste categorii pentru care persoana în cauză a furnizat servicii importante ale firmelor de investiții prevăzute în secțiunile A și B din anexa I la Directiva 2014/65/UE în ultimele 12 luni.
   (4)   Atunci când divulgarea informațiilor menționate la alineatele (1) și (2) este disproporționată în raport cu lungimea sau forma recomandării, inclusiv în cazul recomandărilor nescrise formulate în cadrul unor reuniuni, acțiuni de popularizare, conferințe audio sau video, precum și interviuri radiofonice, televizate sau transmise prin internet, persoana care elaborează recomandările precizează în recomandare locul unde persoanele cărora le este adresată recomandarea pot consulta în mod direct, ușor și gratuit informațiile solicitate.
   Articolul 7
   Difuzarea recomandărilor de către persoana care le elaborează
   În cazul în care o persoană care elaborează recomandări difuzează o recomandare pe care a elaborat-o, persoana respectivă include în recomandare data și ora la care recomandarea a fost difuzată pentru prima dată.
   CAPITOLUL III
   
      DIFUZAREA RECOMANDĂRILOR ELABORATE DE TERȚI
   
   Articolul 8
   Dispoziții pentru difuzarea recomandărilor
   (1)   Persoanele care difuzează recomandări elaborate de un terț comunică persoanelor cărora le sunt adresate recomandărilor următoarele informații:
   
               (a)
            
            
               identitatea lor, în mod clar și vizibil;
            
         
               (b)
            
            
               toate relațiile și circumstanțele care ar putea fi considerate în mod rezonabil susceptibile de a compromite obiectivitatea recomandării, inclusiv interesele sau conflictele de interese în legătură cu orice instrument financiar sau cu emitentul la care se referă, în mod direct sau indirect, recomandarea;
            
         
               (c)
            
            
               data și ora la care recomandarea este difuzată pentru prima dată.
            
         (2)   În cazul în care persoana menționată la alineatul (1) este o firmă de investiții, o instituție de credit sau o persoană fizică sau juridică ce lucrează pentru o firmă de investiții sau pentru o instituție de credit pe baza unui contract, inclusiv a unui contract de muncă, sau pe baza unei alte forme de colaborare, persoana respectivă comunică persoanelor cărora le este adresată recomandarea, pe lângă informațiile prevăzute la alineatul (1), următoarele informații:
   
               (a)
            
            
               identitatea autorității competente relevante;
            
         
               (b)
            
            
               propriile sale interese sau o indicare a conflictelor de interese, astfel cum se prevede la articolul 5 și la articolul 6 alineatele (1) și (2), cu excepția cazului în care persoana respectivă acționează ca un canal de difuzare a recomandărilor elaborate în cadrul aceluiași grup, fără a exercita nicio putere de apreciere în ceea ce privește alegerea recomandării care urmează să fie difuzată.
            
         Articolul 9
   Dispoziții suplimentare privind difuzarea unui rezumat sau a unui extras din recomandări
   (1)   Pe lângă informațiile prevăzute la articolul 8, persoanele care difuzează un rezumat sau un extras dintr-o recomandare elaborată de un terț se asigură că respectivul rezumat sau extras:
   
               (a)
            
            
               este clar și nu induce în eroare;
            
         
               (b)
            
            
               este identificat ca fiind un rezumat sau un extras;
            
         
               (c)
            
            
               include o identificare clară a recomandării inițiale.
            
         (2)   Persoanele menționate la alineatul (1) se asigură, de asemenea, că informațiile privind persoana care a elaborat recomandarea prevăzute la articolele 2-6 sunt puse la dispoziție fie direct, în cadrul rezumatului sau al extrasului, fie printr-o trimitere la locul unde informațiile respective pot fi accesate gratuit de către persoanele cărora le este adresat rezumatul sau extrasul din recomandare.
   Articolul 10
   Dispoziții suplimentare privind difuzarea unor recomandări modificate substanțial
   (1)   Pe lângă informațiile prevăzute la articolul 8, persoanele care difuzează o recomandare elaborată de un terț care este substanțial modificată se asigură că recomandarea indică în mod clar și amănunțit modificarea substanțială efectuată.
   (2)   Persoanele menționate la alineatul (1) îndeplinesc cerințele prevăzute la articolele 2-5 în măsura modificării substanțiale efectuate și includ în recomandarea modificată substanțial o trimitere la locul unde persoanele cărora le este adresată recomandarea modificată substanțial pot accesa gratuit informațiile privind persoana care a elaborat recomandarea inițială prevăzute la articolele 2-6.
   CAPITOLUL IV
   
      DISPOZIȚII FINALE
   
   Articolul 11
   Intrarea în vigoare
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.
   Se aplică de la 3 iulie 2016.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 9 martie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 173, 12.6.2014, p. 1.
   
      (2)  Regulamentul (UE) nr. 236/2012 al Parlamentului European și al Consiliului din 14 martie 2012 privind vânzarea în lipsă și anumite aspecte ale swapurilor pe riscul de credit (JO L 86, 24.3.2012, p. 1).
   
      (3)  Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (JO L 281, 23.11.1995, p. 31).
   
      (4)  Regulamentul (UE) nr. 1095/2010 al Parlamentului European și al Consiliului din 24 noiembrie 2010 de instituire a Autorității europene de supraveghere (Autoritatea Europeană pentru Valori Mobiliare și Piețe), de modificare a Deciziei nr. 716/2009/CE și de abrogare a Deciziei 2009/77/CE a Comisiei (JO L 331, 15.12.2010, p. 84).
   
      (5)  Directiva 2013/34/UE a Parlamentului European și a Consiliului din 26 iunie 2013 privind situațiile financiare anuale, situațiile financiare consolidate și rapoartele conexe ale anumitor tipuri de întreprinderi, de modificare a Directivei 2006/43/CE a Parlamentului European și a Consiliului și de abrogare a Directivelor 78/660/CEE și 83/349/CEE ale Consiliului (JO L 182, 29.6.2013, p. 19).
   
      (6)  Regulamentul delegat (UE) nr. 918/2012 al Comisiei din 5 iulie 2012 de completare a Regulamentului (UE) nr. 236/2012 al Parlamentului European și al Consiliului privind vânzarea în lipsă și anumite aspecte ale swapurilor pe riscul de credit în ceea ce privește definițiile, calcularea pozițiilor scurte nete, swapurile acoperite pe riscul de credit al datoriei suverane, pragurile de notificare, pragurile de lichiditate pentru suspendarea restricțiilor, scăderile semnificative ale valorii instrumentelor financiare și evenimentele nefavorabile (JO L 274, 9.10.2012, p. 1).
   
      (7)  Directiva 2014/65/UE a Parlamentului European și a Consiliului din 15 mai 2014 privind piețele instrumentelor financiare și de modificare a Directivei 2002/92/CE și a Directivei 2011/61/UE (JO L 173, 12.6.2014, p. 349).